<classify> MKUU wa mkoa wa Kagera Brigedia Jenerali Marco Gaguti amesema serikali ya mkoani kwake itaendelea kushirikiana na vyama vya watu wenye ulemavu ili kuendelea kutatua changamoto zinazowakabili.Gaguti alitoa kauli hiyo wakati akifungua semina ya kukuza uelewa wa masuala ya afya kazini kwa wanachama wa Taasisi ya Maendeleo ya Viziwi Tanzania TAMVITA ambayo imeandaliwa na Mamlaka ya Usalama na Afya mahala pa kazi OSHA.Katika ufunguzi huo, RC amesema serikali imeendelea kufanya kazi bila ubaguzi ikiwemo kuboresha miundombinu kwa walemavu huku akiitaka jamii kuwasaidia watu wenye ulemavu kwa aina yeyote ile ili kuunga mkono juhudi za serikali.Mkuu huyo ameeleza kwamba anatambua changamoto zinazowakabili walemavu sehemu kama hospitalini, vituo vya polisi, mahamani, magereza kwani walemavu wanaotumia ishara jambo ambalo si jepesi kwa kila mtu kujifunza ishara za mawasiliano kwa kundi hilo. Nachukua nafasi hii kuwashukuru OSHA kwa kuendelea kutoa elimu kwa makundi maalumu, serikali ya mkoa itaendelea kushirikiana na makundi haya ili kutatua changamoto zao kwa wakati, kwani kupitia vyama vyao na viongozi wao tutaendelea kujua mahitaji yao na namna ya kuhudumi watu wenye ulemavu, alisema Gaguti.Naye mtendaji mkuu wa OSHA, Khadija Mwenda amesisitiza wananchi wanatakiwa kupata elimu ya ishara na alama ili kuwasaidia walemavu wenye matatizo ya kuona na kusikia ili kurahisisha kupata huduma katika maeneo ya umma.Barnaba Mafuta ni mkalimani wa wasiosikia mkoani Kagera anasema serikali inapaswa kuwekeza katika kutoa elimu kwa jamii angalau kujua ishara ndogondogo kwani swala la mawasiliano ni changamoto kubwa kwa kundi la watu wenye ulemavu.  <topic>: kitaifa 